Når sneen falder, står nordjyderne af cyklerne - og hopper ind i busser og taxier. Aalborg Taxa har i denne sneperiode dagligt haft 40 procent flere kunder i forhold til normalt.

Det oplyser P4 Nordjylland. Nordjyllands Trafikselskab har også gang i hjulene. Her er der dagligt solgt 35 procent flere billetter til bussen, end før sneen kom. -Vi har rygende travlt. Vi har stort set alle busser ude og køre i Aalborg og i store dele af regionen, lyder det fra direktør, Christian Roslev. Også trafikselskabets hjemmeside, der viser afgangstider på busser og rutebiler, er blevet studeret særlig godt. På en almindelig dag har hjemmesiden cirka 7000 brugere, men i mandags var over 40.000 inde og kigge på siden. /Ritzau/